เที่ยวบินปฐมฤกษ์จากรัสเซียมาพัทยา สร้างการรับรู้และความพร้อมให้ภาคธุรกิจท่องเที่ยว ต้อนรับนักท่องเที่ยวช่วง High Season
นายขจรเดช อภิชาติตรากุล ผู้อำนวยการการท่องเที่ยวแห่งประเทศไทย (ททท.) สำนักงานพัทยา เปิดเผยว่า ททท.สำนักงานพัทยา ร่วมกับการท่าอากาศยานอู่ตะเภา เมืองพัทยา และภาคธุรกิจท่องเที่ยวของจังหวัดชลบุรี จัดกิจกรรมต้อนรับเที่ยวบินปฐมฤกษ์ของสายการบิน Azur Air เส้นทาง Novosibirsk – Utapao (Pattaya) ซึ่งเป็นเที่ยวบินเช่าเหมาลำ นำนักท่องเที่ยวจากรัสเซียเดินทางมายังพัทยาในช่วงฤดูกาลท่องเที่ยว โดยทำการบินตั้งแต่ปลายเดือนพฤศจิกายน 2565 ไปจนถึง 26 มีนาคม 2566 การเปิดเส้นทางบินเหมาลำบินตรงจากรัสเซียมายังพัทยา ของสายการบิน Azur Air ในครั้งนี้ สามารถสร้างความเชื่อมั่นให้แก่นักท่องเที่ยวรัสเซียและสร้างการรับรู้เกี่ยวกับความพร้อมของภาคธุรกิจท่องเที่ยวในพื้นที่พัทยาที่กลับมาให้บริการ รวมทั้งพลิกฟื้นเศรษฐกิจของอุตสาหกรรมการท่องเที่ยวของพัทยา โดยการเปิดเที่ยวบินดังกล่าวถือเป็นปัจจัยสนับสนุนการวางกลยุทธ์ทางการตลาดของ ททท. สำนักงานพัทยา ในการวางแผนจัดกิจกรรมส่งเสริมการขายต่างประเทศ (Roadshow) ไปยังเมืองศักยภาพของรัสเซีย รวมไปถึงการประสานงานร่วมกับ กองตลาดยุโรปฯ และ ททท. สำนักงานมอสโก เพื่อร่วมประชาสัมพันธ์สินค้าท่องเที่ยวของพื้นที่ชลบุรีไปยังตลาดรัสเซียด้วยแนวคิด Amazing New Chapters สายการบิน Azur Air เปิดทำการบินจาก 11 เมือง จากภูมิภาคต่างๆ ของประเทศรัสเซีย  ประกอบด้วย Moscow (Vnukovo) /Kazan /Krasnoyarsk /Novosibirsk /Yekaterinburg / Tyumen /Vladivostok /Omsk /Kemerovo /St.Petersburg /Irkutsk โดยมีเที่ยวบินเหมาลำวันละ 2 เที่ยวบิน ซึ่งใช้เครื่องบิน B757 ขนาด 238 ที่นั่ง และเครื่องบิน B767 ขนาด 336 ที่นั่ง รวมจำนวนที่นั่ง 574 ที่นั่งต่อวัน ซึ่งถือเป็นการอำนวยความสะดวกให้นักท่องเที่ยวเดินทางสะดวกมากขึ้น